# Torre del Rellotge (Barceloneta)

La Torre del Rellotge és una construcció situada al moll de Pescadors del Port de Barcelona, catalogada com a bé cultural d'interès local.

## Descripció

És una estructura formada per una base de planta quadrada (a manera de basament) i un peu de gran alçada que es remata amb un cos quadrat on es localitza el rellotge.
El cos inferior es configura com un gran basament de planta quadrada en forma de piràmide truncada, amb un revestiment que imita carreus de pedra i amb una porta en la cara més oriental que dona accés al cos on es localitza el rellotge. Aquest cos es remata amb un terrat pla que serveix de terrassa a la torre i que es va afegir quan es va transformar en rellotge. La porta es configura com un arc escarser que queda emmarcada per un altre arc de la mateixa tipologia i que crea una mena de fornícula. Aquest cos es remata amb una cornisa decorada a la cara inferior del voladís amb unes mènsules motllurades. A continuació es desenvolupa la base de la torre -també quadrada- que disposa de dos parts clarament diferenciades i que es troba envoltada per una barana de ferro de barrots helicoïdals. Per una banda la part inferior, amb una estructura certament piramidal i una porta al mateix eix que la del pis inferior. Aquesta porta es remata amb un frontó triangular a sota del qual es disposa una placa de pedra amb la inscripció commemorativa de la seva construcció.
Separat per una petita motllura, a continuació d'aquest cos inferior es desenvolupa la torre pròpiament dita, amb quatre cares a les que s'obren unes finestres que permeten donar llum a l'escala que es localitza al seu interior. Dues de les cares (on es troba la porta i l'afrontada a aquesta) disposen d'una finestra al tram central del frontis, mentre que els altres dues cares disposen de dues obertures, l'inferior de més alçària però ambdues rematades amb una mena de guardapols en voladís i muntants motllurats.
Tot rematant aquest cos es desenvolupa el volum quadrat on es localitza actualment el rellotge de quatre cares, que permet així ser observable des de qualsevol punt del port. Aquest cos es remata amb una cúpula i una estructura metàl·lica decorada que culmina amb un parallamps.

## Història

L'any 1743, l'enginyer Joris Prosper Van Verboom va fer un projecte d'ampliació del Port de Barcelona on, al final del braç de ponent, hi va col·locar un far per a dirigir l'entrada de vaixells. Aques va ser objecte de nombrosos projectes (alguns de força monumental), i finalment es va construir el 1772 quan el moll de Ponent va estar acabat. A més, el moll allotjava el despatx de passaports, el control sanitari, la Comandància de Marina i la caseta dels pràctics.
Com a conseqüència de l'ampliació del port, el far (que es va traslladar a Montjuïc) va perdre la seva funció el 1904. La torre no es va enderrocar i va conventir-se amb una torre rellotge.

## Vegeu també

* Campanar de Gràcia

## Referències

* 1 2 3 4 5 6 7 «Torre del Rellotge». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.

## Enllaços externs

* «Torre del Rellotge». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* «Torre del Rellotge». Port Vell. Port de Barcelona.